หุ้นปิดบวก5.52จุดไล่ซื้อหุ้นใหญ่ท้ายตลาด
ตลาดหุ้นไทยปิดที่ระดับ 771.48 จุด เพิ่มขึ้น 5.52 จุด หรือ 0.72% มูลค่าการซื้อขาย 18,305.63 ล้านบาท
4 มิ.ย. 2553

ตลาดหุ้นไทยปิดที่ระดับ 771.48 จุด เพิ่มขึ้น 5.52 จุด หรือ 0.72% มูลค่าการซื้อขาย 18,305.63 ล้านบาท 
นายธวัชชัย อัศวพรไชยผู้อำนวยการฝ่ายวิเคราะห์หลักทรัพย์ บล. โกลเบล็ก กล่าวว่า ภาพรวมตลาดหุ้นเคลื่อนไหวในแดนบวกตลอดทั้งวัน เนื่องจากตลาดไม่มีปัจจัยบวกหรือลบที่ชัดเจน ก่อนจะมีแรงซื้อเข้ามาช่วงท้ายตลาดในหุ้นขนาดใหญ่ ส่งผลให้ดัชนีที่ปรับตัวขึ้นเล็กน้อยขยับขึ้นมาปิดเหนือ 770 จุดได้
"ตอนนี้นักลงทุนเริ่มทยอยเข้าลงทุนในสินทรัพย์เสี่ยงเพิ่มขึ้น ทั้งราคาน้ำมันและตลาดหุ้น แต่ยังไม่ชัดเจน คาดว่ายังคงต้องจับตาดูต่อไปว่านักลงทุนต่างชาติจะเข้ามาซื้อหุ้นเพิ่มหรือไม่ เพราะในมุมมองเรามองว่าแรงขายต่างชาติเริ่มลดลงแล้ว เพราะค่าเงินบาทเริ่มนิ่ง ขณะที่ค่าเงินยูโรอ่อนค่าลงไม่รุนแรงจากที่ผ่านมา"นายธวัชชัย กล่าว
สำหรับการปรับคณะรัฐมนตรีเพื่อเร่งให้รัฐบาลทำงานได้เร็วขึ้น หากภาพลักษณ์ออกมาดีก็จะทำให้ตลาดหุ้นตอบรับได้บ้าง ส่วนปัจจัยต่างประเทศหากตัวเลขจ้างงานสหรัฐในคืนนี้ออกมาดีก็จะส่งผลดีต่อตลาดหุ้นสัปดาห์หน้าเช่นกัน โดยมองแนวต้านสัปดาห์ที่ 777 จุด เป็นจังหวะทำกำไรและรอรับที่ 760 จุด
หุ้นที่มีมูลค่าการซื้อขายสูงสุด ได้แก่
หุ้นบ้านปู (BANPU) ปิด 604 บาท เพิ่มขึ้น 10 บาท มูลค่าซื้อขาย 1,315 ล้านบาท
หุ้นโดรามา เวนเจอร์ส (IVL) ปิด 18 บาท ราคาไม่เปลี่ยนแปลง ซื้อขาย 1,175 ล้านบาท
หุ้นปตท.(PTT) ปิด 251 บาท เพิ่มขึ้น 3 บาท ซื้อขาย 1,032 ล้านบาท
หุ้นทุนธนชาต (TCAP) ปิด 25 บาท ไม่เปลี่ยนแปลง ซื้อขาย 722 ล้านบาท
หุ้นปตท.เคมิคอล (PTTCH) ปิด 98.75 บาท เพิ่มขึ้น 1.75 บาท ซื้อขาย 719 ล้านบาท